**ELŐTERJESZTÉS**

**Szombathely Megyei Jogú Város Közgyűlésének**

**2022. szeptember 29-i ülésére**

**Javaslat önkormányzati rendeletek technikai jellegű felülvizsgálatára**

Szombathely Megyei Jogú Város Önkormányzata hatályos rendeleteinek felülvizsgálata keretében az alábbi deregulációs javaslatokat terjesztem a Tisztelt Közgyűlés elé:

1. A magánerős lakossági út-, járda- és közműépítések szervezéséről és támogatási rendszeréről szóló 16/1997. (IV.24.) önkormányzati rendelet

A nyilvántartásba vett államháztartáson kívüli és belüli szervezetek támogatását önkormányzatunk az önkormányzati forrásátadásról szóló 47/2013. (XII.4.) önkormányzati rendelet alapján tudja biztosítani. A magánerős lakossági út-, járda- és közműépítések szervezéséről és támogatási rendszeréről szóló 16/1997. (IV.24.) önkormányzati rendelet alkalmazására évek óta nem került sor, az abban szabályozott korlátozások akadályát képezik olyan magasabb összegű támogatás nyújtásának, amelynek biztosítására ugyanakkor a forrásátadásról szóló rendelet alapján egyedi döntéssel van lehetőség.

A fentiekre tekintettel indokolt a rendelet hatályon kívül helyezése.

1. A helyi iparűzési adó címkézéséről szóló 33/2000. (XI.30.) önkormányzati rendelet

A helyi adókról szóló 34/1997. (XII.11.) önkormányzati rendelet, majd a 13/2003. (III.27.) önkormányzati rendelet lehetővé tette azt, hogy a teljes adóévben működő vállalkozó a bevallásban elszámolt és befizetett adója felhasználására javaslatot tegyen (adócímkézés). A rendeletek rögzítették, hogy az adócímkézésre vonatkozó rendelkezések részletes előírásait külön rendelet tartalmazza.

A helyi adókról szóló 39/2007. (XI.29.) önkormányzati rendelet szintén tartalmazta a „címzett adó” fogalmát azzal, hogy annak mértékét a korábbihoz képest a felére csökkentette, majd 2008. december 31. napjával meg is szüntette ezt a jogintézményt és ezzel együtt a külön rendelet alkotására vonatkozó felhatalmazást.

Tekintettel arra, hogy megszűnt az adócímkézés lehetősége, indokolatlan a helyi iparűzési adó címkézéséről szóló 33/2000. (XI.30.) önkormányzati rendelet hatályban tartása.

1. A Szombathely Megyei Jogú Város helyi hulladékgazdálkodási tervéről szóló 47/2004. (XI.25.) önkormányzati rendelet

A rendelet megalkotására a hulladékgazdálkodásról szóló 2000. évi XLIII. törvény 35. § (1) bekezdésében foglalt felhatalmazás alapján került sor, miszerint „Az országos és a területi hulladékgazdálkodási tervben foglalt célokkal, feladatokkal és a település rendezési tervével összhangban a települési önkormányzat illetékességi területére helyi hulladékgazdálkodási tervet dolgoz ki.” A 35. § (3) bekezdés rögzítette, hogy a hulladékgazdálkodási tervet a települési önkormányzat rendeletben hirdeti ki.

A hulladékról szóló 2012. évi CLXXXV. törvény – amely a fenti törvényt hatályon kívül helyezte – ilyen tárgyban jogalkotási hatáskört már nem állapít meg az önkormányzatok számára, a hulladékgazdálkodási hatóság számára ír elő kötelezettséget az országos hulladékgazdálkodási terv készítésére, ezért szükségessé vált a Szombathely Megyei Jogú Város helyi hulladékgazdálkodási tervéről szóló 47/2004. (XI.25.) önkormányzati rendelet hatályon kívül helyezése.

A jogalkotásról szóló 2010. évi CXXX. törvény 17. §-a szerint a jogszabály előkészítője előzetes hatásvizsgálat elvégzésével felméri a szabályozás várható következményeit. A törvény 18. §-a szerint a jogszabály tervezetéhez a jogszabály előkészítője indokolást csatol.

Az előzőek figyelembevételével elkészített rendelettervezet, indokolás, hatásvizsgálati lap az előterjesztés mellékletét képezi.

Kérem a Tisztelt Közgyűlést, hogy az előterjesztést megtárgyalni, és a rendeletet megalkotni szíveskedjék.

**Szombathely, 2022. szeptember 22.**

**/: Dr. Nemény András :/**